Oficialusis leidinys C 217 , 02/08/2001 p. 0002 - 0003



Komisijos informacinis pranešimas valstybėms narėms, iš dalies keičiantis informacinĮ pranešimą pagal EB sutarties 93 straipsnio 1 dalį taikant sutarties 92 ir 93 straipsnius trumpalaikio eksporto kredito draudimui (2001/C 217/02) (tekstas svarbus EEE) I. Įžanga Komisijos informacinį pranešimą valstybėms narėms pagal EB sutarties 93 straipsnio 1 dalį taikant Sutarties 92 ir 93 straipsnius trumpalaikio eksporto kredito draudimui [1] (toliau – 1997 metų pranešimas), buvo numatyta pradėti taikyti nuo 1998 m. sausio 1 d. penkerių metų laikotarpiu, kuris baigtųsi 2002 m. gruodžio 31 d. 1997 metų pranešimu siekiama panaikinti konkurencijos iškraipymus, kurie atsiranda dėl valstybės paramos eksporto kredito draudimo sektoriui, kai vyksta konkurencija tarp valstybinių ar valstybės remiamų eksporto kredito draudikų ir privačių eksporto kredito draudikų. Sektorius, su kuriuo pirmiausia tiesiogiai susijusi ši konkurencija ir tuo pačiu 1997 metų pranešimas, yra eksporto kredito draudimas, susijęs su trumpalaikio eksporto kredito rizika dėl prekybos Bendrijoje ir su šalimis už jos ribų. Ši rizika 1997 metų pranešime apibrėžiama kaip "prekinė rizika". Prekinė rizika yra tokia rizika, kurios negali apdrausti eksporto kredito draudikai, remiami valstybės. Visą kitą riziką, kuri nėra "prekinė", gali a contrario paremti valstybė. 1997 metų pranešimo 2.6 punktas teigia, kad: "Privačios perdraudimo rinkos pajėgumai kinta. Tai reiškia, kad prekinės rizikos apibrėžimas nėra nekintamas ir gali, laikui bėgant, keistis; pavyzdžiui, jis gali prasiplėsti ir apimti politinę riziką. Todėl apibrėžimas turi būti Komisijos nuolat tikslinamas (būtent, bent jau kartą per metus). Komisija konsultuojasi su valstybėmis narėmis ir kitomis suinteresuotomis šalimis dėl tokių patikslinimų [2]. Tiek, kiek būtina, apibrėžimo pakeitimuose turi būti atsižvelgta į Bendrijos teisės aktų, reglamentuojančių eksporto kredito draudimą, taikymo apimtį siekiant išvengti bet kokios kolizijos ar teisinio netikrumo." Užbaigus privačios perdraudimo rinkos studiją ir po konsultacijų su valstybėmis narėmis – ir su Tarybos eksporto kredito grupe, ir daugiašaliame susirinkime dėl valstybės paramos – Komisija nusprendė iš dalies pakeisti prekinės rizikos apibrėžimą įtraukdama politinę riziką, pasireiškiančią Europos bendrijoje ir EBPO šalyse narėse, šiuo metu išvardytose 1997 metų pranešimo priede. Esamas visų valstybių narių sąrašas bus pakeistas bendra nuoroda į Europos Sąjungos valstybes nares, kad ateityje išsiplėtus Europos Sąjungai nereikėtų dar kartą taisyti 1997 metų pranešimo. Naujas prekinės rizikos apibrėžimas taikomas nuo 2002 m. sausio 1 d. iki 2004 m. gruodžio 31 d. Pranešimai apie valstybės paramą, kuri numatoma nuo 2002 m. sausio 1 d., bus įvertinti pagal naują apibrėžimą. Neteisėta valstybės parama, t. y. parama, suteikta pažeidžiant Sutarties 88 straipsnio 3 dalį, bus įvertinta pagal paramos suteikimo metu galiojančias taisykles. Komisija taip pat nusprendė pratęsti 1997 metų pranešimo galiojimo laiką iki 2004 m. gruodžio 31 d. Komisija nori pranešti valstybėms narėms ir suinteresuotoms šalims, kad 2003 metais ji ketina toliau tęsti tyrimą siekdama nustatyti, ar privati perdraudimo rinka pajėgtų prisitaikyti prie tolesnio prekinės rizikos apibrėžimo išplėtimo, jeigu jis apimtų platesnį komercinės rizikos diapazoną, galbūt įskaitant komercinę riziką, atsirandančią visose pasaulio šalyse. Jeigu šios studijos rezultatai ir konsultacijos su valstybėmis narėmis patvirtintų, kad toks draudimas įmanomas, ji atitinkamai pakeis prekinės rizikos apibrėžimą, kas būtų bendro 1997 metų pranešimo patikslinimo sudėtinė dalis 2004 metais. II. 1997 metų pranešimo pataisos Taigi 2002 m. sausio 1 d. įsigalios toliau išvardytos 1997 metų pranešimo pataisos: 1) 2.5 punkte pirmosios dvi pastraipos keičiamos tokiu tekstu : "Atsižvelgiant į minėtus faktus, "prekinė"; rizika šiame pranešime apibrėžiama kaip komercinė ir politinė rizika, tenkanti valstybiniams ir nevalstybiniams skolininkams, įsikūrusiems priede išvardytose šalyse. Tokiai rizikai ilgiausias rizikos laikotarpis (t. y. gamybos, be to, kredito laikotarpis su normaliu Berno sąjungos pradiniu tašku ir įprastu kredito terminu) yra trumpesnis kaip dveji metai. Visa kita rizika (t. y. katastrofų rizika [3] ir komercinė bei politinė rizika, tenkanti priede neišvardytoms šalims) nelaikoma prekine rizika."; 2) 2.6 punktas keičiamas tokiu tekstu : "Privačios perdraudimo rinkos pajėgumai kinta. Tai reiškia, kad prekinės rizikos apibrėžimas nėra nekintamas ir, laikui bėgant, gali keistis. Todėl apibrėžimas gali būti tikslinamas, ypač pasibaigus šio pranešimo galiojimo laikui 2004 m. gruodžio 31 d. Komisija konsultuojasi su valstybėmis narėmis ir kitomis suinteresuotomis šalimis dėl tokių patikslinimų [4]. Tiek, kiek būtina, apibrėžimo pakeitimuose turi būti atsižvelgta į Bendrijos teisės aktų, reglamentuojančių eksporto kredito draudimą, taikymo apimtį siekiant išvengti bet kokios kolizijos ar teisinio netikrumo."; 3) 4.5 punkte pirmas sakinys keičiamas tokiu sakiniu : "Šis pranešimas taikomas nuo 1998 m. sausio 1 d. septynerių metų laikotarpiu."; 4) priedas keičiamas tokiu tekstu: " PRIEDAS PREKINĖS RIZIKOS ŠALIŲ SĄRAŠAS Europos Sąjunga | Šalys, EBPO narės | Visos valstybės narės | Australija | Kanada | Islandija | Japonija | Naujoji Zelandija | Norvegija | Šveicarija | Jungtinės Amerikos Valstijos. | " III. Būtinos priemonės, siūlomos valstybėms narėms pagal Sutarties 88 straipsnio 1 dalį Komisija, remdamasi Sutarties 88 straipsnio 1 dalimi, siūlo valstybėms narėms tokias būtinas priemones, susijusias su jų atitinkamomis galiojančiomis sistemomis. Siekdamos prisitaikyti prie naujo prekinės rizikos apibrėžimo, valstybės narės, jei būtina, turi pakeisti savo eksporto kredito sistemas prekinei rizikai taip, kad iki 2002 m. sausio 1 d. būtų pabaigta visų tipų valstybės parama, nurodyta 1997 metų pranešimo 4.2 punkto a–f dalyse, valstybės remiamiems eksporto kredito draudikams dėl tokios rizikos. Valstybės narės kviečiamos pareikšti aiškų savo sutikimą dėl siūlomų būtinų priemonių per du mėnesius nuo šio pranešimo paskelbimo dienos. Jeigu Komisija nesulauks jokio atsakymo, ji laikys, kad atitinkama valstybė narė nesutinka su pasiūlytomis priemonėmis. [1] OL C 281, 1997 9 17, p. 4. [2] Inter alia, Komisija kreipsis į Tarybą pagalbos (pavyzdžiui, į jos Eksporto kredito grupę). [3] Tai yra karas, revoliucija, gamtinės nelaimės, atominės avarijos ir panašiai, bet ne vadinamoji "komercinė, katastrofiška rizika"; (milžiniški pavienių pirkėjų ar šalių patirtinuostoliai), kurią gali apdrausti perteklinių nuostolių perdraudimas ir kuri yra komercinė rizika. [4] Inter alia, Komisija kreipsis į Tarybą pagalbos (pavyzdžiui, į jos Eksporto kredito grupę). --------------------------------------------------